Document ID: 32010R0826

KOMISSION ASETUS (EU) N:o 826/2010,
annettu 20 päivänä syyskuuta 2010,
asetuksesta (EU) N:o 1272/2009 poikkeamisesta voin ja rasvattoman maitojauheen oston ja myynnin osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 43 artiklan f ja j alakohdan yhdessä sen 4 artiklan kanssa,
sekä katsoo seuraavaa:
(1)
Neuvoston asetuksen (EY) N:o 1290/2005 soveltamista koskevista yksityiskohtaisista säännöistä julkisena varastointina toteutettavien interventiotoimenpiteiden Euroopan maatalouden tukirahastosta (maataloustukirahasto) myönnettävän rahoituksen ja jäsenvaltioiden maksajavirastojen hoitaman julkisen varastoinnin toimien kirjanpidon osalta 21 päivänä kesäkuuta 2006 annetun komission asetuksen (EY) N:o 884/2006 (2) 4 artiklan 1 kohdan b alakohdan mukaisesti maataloustukirahastosta rahoitetaan mainitun asetuksen liitteessä V tarkoitetut materiaalitoimintojen menot kiinteiden määrien perusteella, ellei vastaavia menoja ole vahvistettu sovellettavassa alakohtaisessa maatalouslainsäädännössä.
(2)
Kiinteät määrät, jotka on vahvistettu ja ilmoitettu jäsenvaltioille vuodeksi 2010, on laskettu ennen 1 päivää maaliskuuta 2010 sovellettujen sääntöjen perusteella. Kyseisenä päivänä maitoalalla alettiin soveltaa neuvoston asetuksen (EY) N:o 1234/2007 soveltamista koskevista yksityiskohtaisista säännöistä maataloustuotteiden julkisten interventio-ostojen ja -myyntien osalta 11 päivänä joulukuuta 2009 annetussa komission asetuksessa (EU) N:o 1272/2009 (3) vahvistettuja sääntöjä, jotka koskevat tuotteiden ostoa ja myyntiä interventioon ja interventiosta, mukaan lukien interventioelinten ja toimijoiden maksettaviksi kuuluvat kustannukset.
(3)
Jotta tämä tilanne voitiin ottaa huomioon myynnin osalta, komission asetuksella (EU) N:o 569/2010 (4) otettiin käyttöön poikkeus asetuksen (EU) N:o 1272/2009 asianomaisista säännöistä, jotka koskevat voin ja rasvattoman maitojauheen tarjouskilpailulla tapahtuvaa myyntiä, 21 päivään syyskuuta 2010 kello 11.00 (Brysselin aikaa) saakka jätettävien tarjousten osalta.
(4)
Jotta varmistettaisiin, että kiinteät määrät lasketaan yhdenmukaisesti, olisi säädettävä aika, jolloin jäsenvaltioiden on vahvistettava purkamiseen tai lastaamiseen liittyvät kulut ja ilmoitettava ne komissiolle. Olisi myös tarkasteltava lähemmin interventioelimille ja toimijoille voin ja rasvattoman maitojauheen ostamisesta ja myymisestä interventioon ja interventiosta aiheutuvia kustannuksia koskevien sääntöjen yhdenmukaista soveltamista sekä vahvistettava kyseiset säännöt. Määräajoista ja menettelyistä johtuvien vaatimusten vuoksi kyseisiä lisätekijöitä ei voida soveltaa ajoissa, jotta ne voitaisiin ottaa huomioon tilikauden 2011 kiinteiden määrien vahvistamista koskevassa päätöksessä. Sen vuoksi olisi säädettävä, että poikkeusta asetuksesta (EU) N:o 1272/2009 sovelletaan tilikauden 2011 loppuun.
(5)
Jotta toimittaisiin nopeasti ja poikkeusta asetuksesta (EU) N:o 1272/2009 sovellettaisiin keskeytyksettä tilikauden 2011 loppuun, tämän asetuksen olisi tultava voimaan sen julkaisupäivänä.
(6)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Poiketen siitä, mitä asetuksen (EU) N:o 1272/2009 28 artiklan 3 kohdan kolmannessa alakohdassa säädetään, maksajavirasto vastaa voin ja rasvattoman maitojauheen purkukustannuksista varastointipaikan lastauslaiturille.
2. Poiketen siitä, mitä asetuksen (EU) N:o 1272/2009 42 artiklan 1 kohdan e alakohdassa säädetään, euromääräisenä tarjottavan hinnan on koskettava varastointipaikan lastauslaiturilla oleville kuormalavoille toimitettua tuotetta tai tarvittaessa kuljetusvälineeseen lastatuille kuormalavoille toimitettua tuotetta, jos on kyse rekka-autosta tai junavaunusta.
3. Poiketen siitä, mitä asetuksen (EU) N:o 1272/2009 52 artiklan 1 kohdassa säädetään, tuote on asetettava toimijoiden saataville varastointipaikan lastauslaiturilla oleville kuormalavoille tai tarvittaessa kuljetusvälineeseen lastatuille kuormalavoille, jos on kyse rekka-autosta tai junavaunusta.
4. Poiketen siitä, mitä asetuksen (EU) N:o 1272/2009 52 artiklan 3 kohdassa säädetään, interventioelin vastaa tapauksen mukaan siirtämisen kustannuksista siihen saakka, kun tuotteet toimitetaan lastauslaiturille tai kuljetusvälineeseen, ja ostaja vastaa mahdollisista ahtauksen ja kuormalavoilta siirtämisen kustannuksista.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sen 1 artiklan 2, 3 ja 4 kohtaa sovelletaan asetuksen (EU) N:o 1272/2009 40 artiklan mukaisesti avattuihin maidon ja rasvattoman maitojauheen erityisiin tarjouskilpailuihin, joita koskevia tarjouksia voidaan jättää 21 päivästä syyskuuta 2010 kello 11.00 (Brysselin aikaa) alkaen 20 päivään syyskuuta 2011 kello 11.00 (Brysselin aikaa) saakka.
Sen voimassaolo päättyy 30 päivänä syyskuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä syyskuuta 2010.

Labels: 3
17